CELEX: 52021PC0807
Language: sl
Date: 2021-12-16
Title: Predlog SKLEP SVETA o stališču, ki se zastopa v imenu Evropske unije na petinšestdesetem zasedanju Komisije ZN za droge o vključitvi snovi v tabele v okviru Enotne konvencije o mamilih iz leta 1961, kakor je bila spremenjena s Protokolom iz leta 1972, in Konvencije o psihotropnih substancah iz leta 1971

EVROPSKA KOMISIJA
            Bruselj, 16.12.2021
            COM(2021) 807 final
            2021/0417(NLE)
            
            Predlog
            SKLEP SVETA
            o stališču, ki se zastopa v imenu Evropske unije na petinšestdesetem zasedanju Komisije ZN za droge o vključitvi snovi v tabele v okviru Enotne konvencije o mamilih iz leta 1961, kakor je bila spremenjena s Protokolom iz leta 1972, in Konvencije o psihotropnih substancah iz leta 1971
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na sklep o določitvi stališča, ki se zastopa v imenu Unije na 65. zasedanju Komisije ZN za droge o vključitvi snovi v tabele v okviru Enotne konvencije ZN o mamilih iz leta 1961, kakor je bila spremenjena s Protokolom iz leta 1972, in Konvencije ZN o psihotropnih substancah iz leta 1971. 65. zasedanje Komisije ZN za droge bo predvidoma potekalo od 14. do 18. marca 2022.
            
            
               2.OZADJE PREDLOGA
            
            
               2.1.Enotna konvencija ZN o mamilih iz leta 1961, kakor je bila spremenjena s Protokolom iz leta 1972, in Konvencija ZN o psihotropnih substancah iz leta 1971
            
            
               Cilj Enotne konvencije Združenih narodov (v nadaljnjem besedilu: ZN) o mamilih iz leta 1961, kakor je bila spremenjena s Protokolom iz leta 1972 (v nadaljnjem besedilu: Konvencija o mamilih)
                  1
               , je boj proti zlorabi drog z usklajenimi mednarodnimi ukrepi. Obstajata dve vrsti intervencije in nadzora, ki se dopolnjujeta. Po eni strani si prizadeva omejiti posedovanje, uporabo, trgovino, distribucijo, uvoz, izvoz, izdelovanje in proizvodnjo drog izključno na medicinske in znanstvene namene. Po drugi strani gre za boj proti prometu s prepovedanimi drogami, in sicer v okviru mednarodnega sodelovanja, namenjenega odvračanju preprodajalcev drog od trgovine z drogami.
            
            
               S Konvencijo Združenih narodov (ZN) o psihotropnih substancah iz leta 1971 (v nadaljnjem besedilu: Konvencija o psihotropnih substancah)
                  2
                je vzpostavljen mednarodni sistem nadzora nad psihotropnimi substancami. Konvencija je odziv na diverzifikacijo in razširitev spektra prepovedanih drog in z njo so bile uvedene kontrole za številne sintetične droge glede na njihov potencial za zlorabo na eni strani in njihovo terapevtsko vrednost na drugi.
            
            
               Vse države članice EU so pogodbenice navedenih konvencij, pri čemer Unija ni pogodbenica. 
            
            
               2.2.Komisija ZN za droge 
            
            
               Komisija ZN za droge je komisija Ekonomskega in socialnega sveta ZN (v nadaljnjem besedilu: ECOSOC), njene naloge in pristojnosti pa so med drugim določene v obeh konvencijah. Sestavljena je iz 53 držav članic ZN, ki jih izvoli ECOSOC. Marca 2022 bo med članicami CND z glasovalno pravico 11 držav članic EU
                  3
               . Unija ima v Komisiji ZN za droge status opazovalke. 
            
            
               2.3.Predvideni akt Komisije ZN za droge
            
            
               Komisija ZN za droge na podlagi priporočil Svetovne zdravstvene organizacije (v nadaljnjem besedilu: SZO), ki ji svetuje Strokovni odbor za odvisnost od drog, redno spreminja seznam substanc, ki je priložen konvencijama. 
            
            
               SZO je 18. novembra 2021 generalnemu sekretarju ZN priporočila
                  4
               , naj se tri snovi, ki jih je kritično pregledal Strokovni odbor SZO za odvisnost od drog, dodajo v tabele konvencij. 
            
            
               Komisija ZN za droge se pozove, naj na 65. zasedanju, ki bo predvidoma potekalo od 14. do 18. marca 2022 na Dunaju, sprejme sklepe o vključitvi teh substanc v tabele v okviru konvencij. 
            
            
               3.Stališče, ki se zastopa v imenu Unije
            
            
               Spremembe tabel konvencij neposredno vplivajo na področje uporabe prava Unije na področju nadzora nad drogami za vse države članice. Člen 1(1) Okvirnega sklepa Sveta 2004/757/PNZ z dne 25. oktobra 2004 o opredelitvi minimalnih določb glede elementov kaznivih dejanj in kazni na področju nedovoljenega prometa s prepovedanimi drogami
                  5
                (v nadaljnjem besedilu: Okvirni sklep) določa, da je v tem okvirnem sklepu „prepovedana droga“ substanca, zajeta bodisi v Konvenciji o mamilih bodisi v Konvenciji o psihotropnih substancah, ter vsaka substanca, navedena v Prilogi k Okvirnemu sklepu. Okvirni sklep se zato uporablja za substance, navedene v tabelah, priloženih Konvenciji o mamilih in Konvenciji o psihotropnih substancah. Zato vse spremembe tabel, priloženih tema konvencijama, neposredno vplivajo na skupna pravila EU in spreminjajo njihovo področje uporabe v skladu s členom 3(2) Pogodbe o delovanju Evropske unije (PDEU). To velja ne glede na to, ali je bil za zadevno substanco že uveden nadzor po vsej Uniji
                  6
               .
            
            
               Vse tri snovi (brorfin, metonitazen, eutilon), za katere SZO priporoča mednarodni nadzor, intenzivno spremlja
                  7
                Evropski center za spremljanje drog in zasvojenosti z drogami. 
            
            
               Predlog Komisije za stališče Unije predlaga podporo priporočilom STO, saj so ta v skladu s trenutnim stanjem znanstvenih spoznanj. Kar zadeva te nove psihoaktivne substance, je njihova vključitev v tabele konvencij podprta tudi z informacijami iz evropske podatkovne zbirke o novih drogah Evropskega centra za spremljanje drog in zasvojenosti z drogami. 
            
            
               Svet bi moral določiti stališče Unije za zasedanje Komisije ZN za droge, kadar se skliče, da se sprejme odločitev o vključitvi substanc v tabele. To stališče bi morale zaradi omejitev, ki jih prinaša status Unije kot opazovalke, izraziti države članice, ki bodo marca 2022 članice Komisije ZN za droge, pri čemer nastopijo skupaj v interesu Unije v okviru Komisije ZN za droge. Unija ni pogodbenica teh konvencij, vendar ima izključno pristojnost na tem področju.
            
         
         
            
               Zato Komisija predlaga stališče Unije, ki ga v imenu Evropske unije izrazijo države članice, ki bodo marca 2022 članice Komisije ZN za droge, na 65. zasedanju Komisije ZN za droge o vključitvi substanc v tabele v okviru Konvencije o mamilih in Konvencije o psihotropnih substancah. Komisija tokrat sedmič predstavlja takšen predlog za stališče Unije
                  8
               . Svet je sprejel stališča Unije
                  9
               , kar je EU omogočilo enotno nastopanje na prejšnjih zasedanjih Komisije ZN za droge v zvezi z vključitvijo substanc v tabele na mednarodni ravni, saj so države članice, ki sodelujejo v Komisiji ZN za droge, v skladu s sprejetim stališčem Unije glasovale za vključitev substanc v tabele
                  10
               .
            
            
               4.PRAVNA PODLAGA
            
            
               4.1.Postopkovna pravna podlaga
            
            
               V členu 218(9) Pogodbe o delovanju Evropske unije (PDEU) so predvideni sklepi o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma.“
            
            
               Člen 218(9) PDEU se uporablja ne glede na to, ali je Unija članica organa ali pogodbenica sporazuma
                  11
               . Pojem „akti s pravnim učinkom“ vključuje akte, ki imajo pravni učinek po pravilih mednarodnega prava, ki urejajo zadevni organ. Vključuje tudi instrumente, ki nimajo zavezujočega učinka v mednarodnem pravu, vendar „lahko odločilno vplivajo na vsebino ureditve, ki jo sprejme zakonodajalec Unije“
                  12
               .
            
            
               Komisija ZN za droge je glede na to, da je organ, ustanovljen s strani sveta ECOSOC – organa Združenih narodov, ki so mu dodeljene posebne naloge v okviru Konvencije o mamilih in Konvencije o psihotropnih substancah, v smislu tega člena „organ, ustanovljen s sporazumom“.
            
            
               Sklepi Komisije ZN za droge o vključitvi v tabele so „akti s pravnim učinkom“ v smislu člena 218(9) PDEU. V skladu s Konvencijo o mamilih in Konvencijo o psihotropnih substancah so sklepi Komisije ZN za droge samodejno zavezujoči, razen če pogodbenica ne predloži sklepa za pregled svetu ECOSOC v ustreznem roku
                  13
               . Sklepi ECOSOC v zvezi s tem so dokončni. Sklepi Komisije ZN za droge o vključitvi v tabele imajo tudi pravne učinke v pravnem redu EU v skladu s pravom Unije, saj lahko odločilno vplivajo na vsebino zakonodaje EU, na primer Okvirni sklep Sveta 2004/757/PNZ. Spremembe tabel Konvencij neposredno vplivajo na področje uporabe tega pravnega akta EU.
            
            
               Predvideni akt ne dopolnjuje ali spreminja institucionalnega okvira Sporazuma.
            
            
               Postopkovna pravna podlaga za predlagani sklep je zato člen 218(9) PDEU.
            
            
               4.2.Materialna pravna podlaga
            
            
               Materialna pravna podlaga za sklep po členu 218(9) PDEU je odvisna predvsem od cilja in vsebine predvidenega akta, glede katerega naj bi se v imenu Unije zastopalo stališče. 
            
            
               Glavni cilj in vsebina predvidenega akta se nanašata na nedovoljen promet s prepovedanimi drogami.
            
            
               Zato je materialna pravna podlaga predlaganega sklepa člen 83(1) PDEU, ki opredeljuje nedovoljen promet s prepovedanimi drogami kot eno od oblik kriminala s posebnimi čezmejnimi posledicami ter pooblašča Evropski parlament in Svet, da določita minimalna pravila glede opredelitve kaznivih dejanj in sankcij na področju nedovoljenega prometa s prepovedanimi drogami. 
            
            
               4.3.Načelo neobveznega sodelovanja
            
            
               Za Dansko je zavezujoč Okvirni sklep Sveta 2004/757/PNZ, kakor se uporablja do 21. novembra 2018 in ki v členu 1 določa, da „prepovedane droge“ pomenijo vse substance, zajete bodisi v Konvenciji o mamilih bodisi v Konvenciji o psihotropnih substancah. 
            
            
               Ker sklepi Komisije ZN za droge o vključitvi v tabele vplivajo na skupna pravila na področju nedovoljenega prometa s prepovedanimi drogami, ki so za Dansko zavezujoča, Danska sodeluje pri sprejetju sklepa Sveta o določitvi stališča, ki se zastopa v imenu Unije ob sprejetju takšnih sklepov o vključitvi v tabele.
            
            
               Okvirni sklep je za Irsko zavezujoč, zato Irska sodeluje pri sprejetju sklepa Sveta o določitvi stališča, ki se zastopa v imenu Unije ob sprejetju takšnih sklepov o vključitvi v tabele.
            
            
               4.4.Zaključek
            
            
               Pravna podlaga za ta predlog je člen 83(1) PDEU v povezavi s členom 218(9) PDEU.
            
            
               5.PRORAČUNSKE POSLEDICE
            
         
         
            
               Proračunskih posledic ni.
            
            
               2021/0417 (NLE)
            
            
               Predlog
            
            
               SKLEP SVETA
            
            
               o stališču, ki se zastopa v imenu Evropske unije na petinšestdesetem zasedanju Komisije ZN za droge o vključitvi snovi v tabele v okviru Enotne konvencije o mamilih iz leta 1961, kakor je bila spremenjena s Protokolom iz leta 1972, in Konvencije o psihotropnih substancah iz leta 1971
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 83(1) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Enotna konvencija Združenih narodov (v nadaljnjem besedilu: ZN) o mamilih iz leta 1961, kakor je bila spremenjena s Protokolom iz leta 1972
                  14
                (v nadaljnjem besedilu: Konvencija o mamilih), je začela veljati 8. avgusta 1975. 
            
            
               (2)V skladu s členom 3 Konvencije o mamilih se lahko Komisija ZN za droge odloči, da v tabele iz navedene konvencije doda nove substance. Tabele lahko spreminja samo v skladu s priporočili Svetovne zdravstvene organizacije (v nadaljnjem besedilu: SZO), lahko pa se tudi odloči, da sprememb, ki jih priporoča SZO, ne bo uveljavila.
            
            
               (3)Konvencija Združenih narodov (ZN) o psihotropnih substancah iz leta 1971 (v nadaljnjem besedilu: Konvencija o psihotropnih substancah)
                  15
                je začela veljati 16. avgusta 1976.
            
            
               (4)V skladu s členom 2 Konvencije o psihotropnih substancah se lahko Komisija ZN za droge na podlagi priporočil SZO odloči, da v tabele iz navedene konvencije doda substance ali da jih iz njih črta. Ima široka diskrecijska pooblastila, v okviru katerih lahko upošteva gospodarske, socialne, pravne, upravne in druge dejavnike, ne sme pa ravnati samovoljno. 
            
            
               (5)Spremembe tabel obeh konvencij neposredno vplivajo na področje uporabe prava Unije na področju nadzora nad drogami. Okvirni sklep Sveta 2004/757/PNZ
                  16
                se uporablja za substance, navedene v tabelah, priloženih tema konvencijama. Zato vse spremembe tabel, priloženih konvencijama, neposredno vplivajo na skupna pravila Unije in spreminjajo njihovo področje uporabe v skladu s členom 3(2) Pogodbe o delovanju Evropske unije.
            
            
               (6)Komisija ZN za droge bo na petinšestdesetem zasedanju, ki bo potekalo od 14. do 18. marca 2022 na Dunaju, sprejela sklepe glede vključitve 3 novih snovi v tabele navedenih konvencij. 
            
            
               (7)Unija ni pogodbenica Konvencije o mamilih in Konvencije o psihotropnih substancah. Ima status opazovalke brez volilne pravice v Komisiji ZN za droge, v kateri bo imelo marca 2022 enajst držav članic glasovalno pravico
                  17
               . Zato bi moral Svet te države članice pooblastiti, da izrazijo stališče Unije o vključitvi substanc v tabele v okviru Konvencije o mamilih in Konvencije o psihotropnih substancah, saj odločitve o dodajanju novih substanc v tabele konvencij spadajo v izključno pristojnost Unije. 
            
            
               (8)SZO je priporočila, naj se dve novi snovi dodata v Tabelo I Konvencije o mamilih, ena nova snov pa v Tabelo II Konvencije o psihotropnih substancah
                  18
               .
            
            
               (9)Vse substance, ki jih je pregledal Strokovni odbor SZO za odvisnost od drog (v nadaljnjem besedilu: Strokovni odbor) in za katere je SZO priporočila vključitev v tabele, spremlja Evropski center za spremljanje drog in zasvojenosti z drogami kot nove psihoaktivne substance pod pogoji iz Uredbe (ES) št. 1920/2006 Evropskega parlamenta in Sveta
                  19
               . 
            
            
               (10)Glede na oceno Strokovnega odbora je brorfin (kemijsko ime: 1-{1-[1-(4-bromofenil)etil]piperidin-4-il}-1,3-dihidro-2H-benzimidazol-2-on) sintetični opioid, podoben drugim sintetičnim opioidom, kot sta morfin in fentanil. Brorfin se lahko pretvori v bezitramid, ki je opioid, naveden v Tabeli I Enotne konvencije o mamilih. Brorfin nima nobene terapevtske uporabe in ni pridobil dovoljenja za promet kot zdravilo. Obstajajo zadostni dokazi, da se brorfin zlorablja ali da je verjetno, da se zlorablja, in lahko pomeni javni zdravstveni in družbeni problem, kar upravičuje uvedbo mednarodnega nadzora za to substanco. Zato SZO priporoča, da se brorfin uvrsti v Tabelo I Konvencije o mamilih.
            
            
               (11)Brorfin je bil odkrit v 4 državah članicah in je pod nadzorom v vsaj 3 državah članicah. Povezan je z eno zastrupitvijo brez smrtnega izida, Evropski center za spremljanje drog in zasvojenosti z drogami pa ga trenutno intenzivno spremlja. 
            
         
         
            
               (12)Zato bi morale države članice zastopati stališče, da se brorfin doda v Tabelo I Konvencije o mamilih.
            
            
               (13)Glede na oceno Strokovnega odbora je metonitazen (kemijsko ime: N,N-dietil-2-[(4-metoksifenil)metil]-5-nitro-1H-benzimidazol-1-etanamin) sintetični opioid in je strukturno podoben izotonitazenu in etonitazenu, ki sta navedena v Tabeli I Enotne konvencije o mamilih. Analgetični učinki metonitazena so se proučevali v predkliničnih modelih, vendar ta snov nima nobene znane terapevtske uporabe. Obstajajo zadostni dokazi, da se metonitazen zlorablja ali da je verjetno, da se zlorablja, in lahko pomeni javni zdravstveni in družbeni problem, kar upravičuje uvedbo mednarodnega nadzora za to substanco. Zato SZO priporoča, da se metonitazen uvrsti v Tabelo I Konvencije o mamilih.
            
            
               (14)Metonitazen je bil odkrit v 3 državah članicah in je pod nadzorom v vsaj 3 državah članicah. Povezan je z eno smrtjo, Evropski center za spremljanje drog in zasvojenosti z drogami pa ga trenutno intenzivno spremlja.
            
            
               (15)Zato bi morale države članice zastopati stališče, da se metonitazen doda v Tabelo I Konvencije o mamilih.
            
            
               (16)Glede na oceno Strokovnega odbora je eutilon (kemijsko ime: 1-(1,3-benzodioksol-5-il)-2-(etilamino)butan-1-on) sintetični katinon, ki ima podobno kemijsko strukturo in farmakološke lastnosti kot amfetamini in katinoni, ki so že pod mednarodnim nadzorom. Sorodni katinoni, kot sta metilon in N-etilnorpentilon, so navedeni v Tabeli II Konvencije o psihotropnih substancah iz leta 1971. Eutilon nima nobene znane terapevtske uporabe in ni pridobil dovoljenja za promet kot zdravilo. Obstajajo zadostni dokazi, da se eutilon zlorablja ali da je verjetno, da se zlorablja, in lahko pomeni javni zdravstveni in družbeni problem, kar upravičuje uvedbo mednarodnega nadzora za to substanco. Zato SZO priporoča, da se eutilon uvrsti v Tabelo II Konvencije o psihotropnih substancah.
            
            
               (17)Eutilon je bil odkrit v 20 državah članicah in je pod nadzorom v vsaj 2 državah članicah. Povezan je z eno zastrupitvijo brez smrtnega izida in je bil odkrit v treh bioloških vzorcih, povezanih z resnimi neželenimi dogodki. Evropski center za spremljanje drog in zasvojenosti z drogami intenzivno spremlja eutilon, 
            
            
               (18)Zato bi morale države članice zavzeti stališče, da se eutilon doda v Tabelo II Konvencije o psihotropnih substancah.
            
            
               (19)Primerno je določiti stališče, ki se zastopa v imenu Unije v Komisiji ZN za droge, saj bodo sklepi o različnih sklepih o vključitvi v tabele v zvezi s tremi substancami lahko odločilno vplivali na vsebino prava Unije, na primer na Okvirni sklep 2004/757/PNZ.
            
            
               (20)Stališče Unije izrazijo države članice, ki so članice Komisije ZN za droge, pri čemer nastopijo skupaj.
            
            
               (21)Okvirni sklep 2004/757/PNZ je za Dansko zavezujoč, zato Danska sodeluje pri sprejetju in uporabi tega sklepa.
            
            
               (22)Okvirni sklep 2004/757/PNZ je za Irsko zavezujoč, zato Irska sodeluje pri sprejetju in uporabi tega sklepa –
            
            
               SPREJEL NASLEDNJI SKLEP: 
            
            
               Člen 1
            
            
               Stališče, ki ga v imenu Unije zastopajo države članice na petinšestdesetem zasedanju Komisije ZN za droge od 14. do 18. marca 2022, ko naj bi navedeni organ sprejel sklepe o vključitvi dodatnih substanc v tabele Enotne konvencije Združenih narodov o mamilih iz leta 1961, kakor je bila spremenjena s Protokolom iz leta 1972, in Konvencije Združenih narodov o psihotropnih substancah iz leta 1971, je določeno v Prilogi k temu sklepu.
            
            
               Člen 2
            
            
               Stališče iz člena 1 izrazijo države članice, ki so članice Komisije ZN za droge, pri čemer nastopijo skupaj.
            
            
               Člen 3 
            
            
               Ta sklep je naslovljen na države članice v skladu s Pogodbama.
            
            
               V Bruslju,
            
            
               
                     
                        Za Svet
               
            
         
         
            
               
                     predsednik
               
            
         
         
            
                  
                     (1)
                  
                        Zbirka pogodb Združenih narodov, zvezek 978, št. 14152.
               
               
                  
                     (2)
                  
                        Zbirka pogodb Združenih narodov, zvezek 1019, št. 14956.
               
               
                  
                     (3)
                  
                        Avstrija, Belgija, Francija, Italija, Madžarska, Nemčija, Nizozemska, Poljska, Slovenija, Španija in Švedska.
               
               
                  
                     (4)
                  
                        https://cdn.who.int/media/docs/default-source/controlled-substances/unsg-expert-committee-on-drug-dependence.pdf?sfvrsn=d608e00c_5
               
               
                  
                     (5)
                  
                        UL L 335, 11.11.2004, str. 8, kakor je bil spremenjen z Direktivo (EU) 2017/2103 Evropskega parlamenta in Sveta z dne 15. novembra 2017 o spremembi Okvirnega sklepa Sveta 2004/757/PNZ zaradi vključitve novih psihoaktivnih snovi v opredelitev pojma „prepovedana droga“ in razveljavitvi Sklepa Sveta 2005/387/PNZ (UL L 305, 21.11.2017, str. 12). 
               
               
                  
                     (6)
                  
                        Glej Prilogo k Okvirnemu sklepu.  
               
               
                  
                     (7)
                  
                        Za več informacij o tem, kaj zajema intenzivno spremljanje, glej 
                  https://www.emcdda.europa.eu/system/files/publications/12213/downloads/Guidance%20Note%206-%20Intensive%20monitoring.pdf
                  . 
               
               
                  
                     (8)
                  
                        COM(2017) 72 final; COM(2018) 31 final; COM(2018) 862 final; COM(2019) 631 final; COM(2019) 624 final; COM(2020) 659 final in COM(2020) 814 final. 
               
               
                  
                     (9)
                  
                        Svet jih je sprejel 7. marca 2017, 27. februarja 2018, 5. marca 2019, 11. februarja 2020, 17. novembra 2020 oziroma 8. marca 2021.
               
               
                  
                     (10)
                  
                        Z eno samo izjemo, ki je predmet tekočega postopka za ugotavljanje kršitev.
               
               
                  
                     (11)
                  
                        Sodba Sodišča z dne 7. oktobra 2014, Nemčija/Svet, C-399/12, ECLI:EU:C:2014:2258, točka 64. 
               
               
                  
                     (12)
                  
                        Sodba Sodišča z dne 7. oktobra 2014, Nemčija/Svet, C-399/12, ECLI:EU:C:2014:2258, točke 61 do 64. 
               
               
                  
                     (13)
                  
                        Člen 3(7) Konvencije o mamilih, člen 2(7) Konvencije o psihotropnih substancah.
               
               
                  
                     (14)
                  
                        Zbirka pogodb Združenih narodov, zvezek 978, št. 14152.
               
               
                  
                     (15)
                  
                        Zbirka pogodb Združenih narodov, zvezek 1019, št. 14956.
               
               
                  
                     (16)
                  
                        Okvirni sklep Sveta 2004/757/PNZ z dne 25. oktobra 2004 o opredelitvi minimalnih določb glede elementov kaznivih dejanj in kazni na področju nedovoljenega prometa s prepovedanimi drogami (UL L 335, 11.11.2004, str. 8).
               
               
                  
                     (17)
                  
                        Avstrija, Belgija, Francija, Italija, Madžarska, Nemčija, Nizozemska, Poljska, Slovenija, Španija in Švedska.
               
               
                  
                     (18)
                  
                        https://cdn.who.int/media/docs/default-source/controlled-substances/unsg-expert-committee-on-drug-dependence.pdf?sfvrsn=d608e00c_5
               
               
                  
                     (19)
                  
                        Uredba (ES) št. 1920/2006 Evropskega parlamenta in Sveta z dne 12. decembra 2006 o Evropskem centru za spremljanje drog in zasvojenosti z drogami (UL L 376, 27.12.2006, str. 1).
               
            
      
    ---documentbreak--- 
      
         
               EVROPSKA KOMISIJA
            Bruselj, 16.12.2021
            COM(2021) 807 final
            
            PRILOGA
            k
            predlogu sklepa Sveta
            o stališču, ki se zastopa v imenu Evropske unije na petinšestdesetem zasedanju Komisije ZN za droge o vključitvi snovi v tabele v okviru Enotne konvencije o mamilih iz leta 1961, kakor je bila spremenjena s Protokolom iz leta 1972, in Konvencije o psihotropnih substancah iz leta 1971
            
               
         
         
            
               PRILOGA 
            
            
            
               Stališče, ki ga zastopajo države članice, ki so članice Komisije ZN za droge, pri čemer nastopijo skupaj v interesu Unije, na petinšestdesetem zasedanju Komisije ZN za droge, ki bo potekalo od 14. do 18. marca 2022 v zvezi s spremembami področja nadzora snovi:
            
            
            
               (1)brorfin je treba vključiti v Tabelo I Konvencije o mamilih;
            
            
               (2)metonitazen je treba vključiti v Tabelo I Konvencije o mamilih;
            
            
               (3)eutilon je treba vključiti v Tabelo II Konvencije o psihotropnih substancah.